text: Massivt politiopbud ved grænsen ophævet
  15 februar 2015 kl. 09.46
  Skudepisoden i København lørdag eftermiddag og nat fik tysk politi til at tjekke biler, der skulle over grænsen, ekstra grundigt. Ifølge TV SYDs reporter på stedet, er der ikke længere massivt politiopbud.
  Bilister der i nat ville passere grænsen til Tyskland måtte indstille sig på at blive tjekket ekstra grundigt af tysk politi. Politiet standser ikke længere systematisk biler ved grænsen, men holder stadig øje med området.
  - Den dansk-tyske grænse er stadigvæk i særlig fokus. Situationen kan ændre sig fra time til time, siger Syd- og Sønderjyllands vagtchef til TV SYD.
  Ifølge TV SYDs udsendte reporter er der her søndag formiddag ikke længere synligt politi ved grænseovergangene ved motorvejen E45 og ved Frøslev.
  Alle politikredse i landet er i forhøjet beredskab.
  